CELEX: 52022JC0014
Language: ro
Date: 2022-05-06
Title: Propunere comună de REGULAMENT AL CONSILIULUI de modificare a Regulamentului (UE) nr. 269/2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei

COMISIA EUROPEANĂ
            Bruxelles, 6.5.2022
            JOIN(2022) 14 final/2  DOWNGRADED on 5.7.2022
            2022/0156(NLE)
            
            Propunere comună de
            REGULAMENT AL CONSILIULUI
            de modificare a Regulamentului (UE) nr. 269/2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei
            
               
         
         
            
               EXPUNERE DE MOTIVE
            
            
               (1)Regulamentul (UE) nr. 269/2014 al Consiliului privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei pune în aplicare măsurile restrictive prevăzute în Decizia 2014/145/PESC.
            
            
               (2)La data de XXX 2022, Consiliul a adoptat Decizia XXXX de modificare a Deciziei 2014/145/PESC, care introduce opțiuni de derogare suplimentare de la înghețarea activelor și interdicția de a pune fonduri și resurse economice la dispoziția persoanelor și a entităților desemnate. De asemenea, este adecvat să se clarifice și să se consolideze dispozițiile privind sancțiunile naționale aplicabile în cazul încălcării măsurilor prevăzute în regulamentul respectiv.
            
            
               (3)Sunt necesare acțiuni suplimentare din partea Uniunii pentru a pune în aplicare aceste măsuri în legislația Uniunii.
            
            
               (4)Înaltul Reprezentant al Uniunii pentru afaceri externe și politica de securitate și Comisia Europeană propun modificarea în consecință a Regulamentului (UE) nr. 269/2014 al Consiliului.
            
            
               2022/0156 (NLE)
            
            
               Propunere comună de
            
            
               REGULAMENT AL CONSILIULUI
            
            
               de modificare a Regulamentului (UE) nr. 269/2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 215,
            
            
               având în vedere Decizia 2014/145/PESC a Consiliului din 17 martie 2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei
                  1
               ,
            
            
               având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei Europene,
            
            
               întrucât:
            
            
               (1)Regulamentul (UE) nr. 269/2014 al Consiliului privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei pune în aplicare măsurile restrictive prevăzute în Decizia 2014/145/PESC.
            
            
               (2)La data de XX YY 2022, Consiliul a adoptat Decizia XXXX de modificare a Deciziei 2014/145/PESC, care a introdus opțiuni de derogare suplimentare de la înghețarea activelor și interdicția de a pune fonduri și resurse economice la dispoziția persoanelor și a entităților desemnate. De asemenea, este adecvat să se clarifice și să se consolideze dispozițiile privind sancțiunile naționale aplicabile în cazul încălcării măsurilor prevăzute în regulamentul respectiv. 
            
            
               (3)Aceste modificări intră în domeniul de aplicare al tratatului și, prin urmare, este necesară o acțiune de reglementare la nivelul Uniunii pentru punerea lor în aplicare, în special pentru a se asigura aplicarea lor uniformă în toate statele membre.
            
            
               (4)Prin urmare, Regulamentul (UE) nr. 269/2014 al Consiliului ar trebui modificat în consecință,
            
            
         
         
            
               ADOPTĂ PREZENTUL REGULAMENT:
            
            
               Articolul 1
            
            
               Regulamentul (UE) nr. 269/2014 al Consiliului se modifică după cum urmează:
            
            
               (1) Se introduce următorul articol:
            
            
               „Articolul 6c
            
            
               (1) Prin derogare de la articolul 2, autoritățile competente ale statelor membre pot autoriza deblocarea anumitor fonduri sau resurse economice înghețate sau punerea la dispoziție a anumitor fonduri sau resurse economice către o persoană, o entitate sau un organism inclus pe lista din anexa I, în condițiile pe care le consideră adecvate, după ce au stabilit că aceste fonduri sau resurse economice sunt strict necesare pentru furnizarea de servicii de comunicații electronice de către filiale stabilite în Rusia ale operatorilor de telecomunicații din UE și pentru furnizarea de servicii și echipamente necesare pentru exploatarea, întreținerea și securitatea acestor servicii de comunicații.
            
            
               (2) Statul membru în cauză informează celelalte state membre și Comisia, în termen de o săptămână de la autorizare, cu privire la orice autorizare acordată în temeiul prezentului articol.”
            
            
                (2) La articolul 15, alineatul (1) se înlocuiește cu următorul text:
            
            
               „(1) Statele membre stabilesc normele privind sancțiunile, inclusiv sancțiunile penale, aplicabile în cazul încălcării dispozițiilor prezentului regulament și iau toate măsurile necesare pentru a asigura punerea în aplicare a acestora. Sancțiunile prevăzute trebuie să fie eficace, proporționale și disuasive. Statele membre prevăd, de asemenea, măsuri adecvate de confiscare a produselor unor astfel de încălcări.”
            
            
            
            
               Articolul 2
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  
                        JO L 78, 17.3.2014, p. 16.